Anne Beathe Tvinnereim

Anne Beathe Kristiansen Tvinnereim (født 1974) er en norsk politiker. Hun var andre nestleder i Senterpartiet fra 2014 til 2025. Hun var fra oktober 2021 til februar 2025 utviklingsminister i Jonas Gahr Støres regjering.

Bakgrunn og utdannelse
Tvinnereim vokste opp på Rjør gård i Torpedalen i Halden kommune, der faren Ola R. Kristiansen (1939–2023) var bonde og kommunepolitiker (Sp).

Hun er cand.mag. med fagene statsvitenskap, spansk og portugisisk fra Universitetet i Oslo fra 2003 og har mastergrad i statsvitenskap fra samme universitet fra 2008. Hun har hatt studieopphold i New Zealand, Ecuador, Portugal og Costa Rica.

 Politisk virke og yrkesliv 
Hun var leder i Senterungdommen 2000–2002 og ansatt i Senterpartiets stortingssekretariat før hun ble tatt opp på Utenriksdepartementets aspirantkurs i 2005.

Tvinnereim var førstekonsulent i WTO-seksjonen i Utenriksdepartementet 2005–2006 og ambassadesekretær ved Norges ambassade i Maputo i Mosambik 2007–2011. Hun har senere vært seniorrådgiver i Utenriksdepartementet og underdirektør i Norad.

Tvinnereim var fra 2011 til regjeringsskiftet etter stortingsvalget i 2013 statssekretær i Kommunal- og regionaldepartementet. I 2013 ble hun innvalgt i Senterpartiets sentralstyre og i 2014 valgt til partiets andre nestleder. Fra 2020 til regjeringsdannelsen i 2021 var hun fylkesråd for klima og miljø i Viken fylke.

 Referanser 

 Eksterne lenker 


Kategori:Norske utviklingsministre
Kategori:Statsråder i Regjeringen Støre
Kategori:Sp-statsråder
Kategori:Statssekretærer fra Sp
Kategori:Statssekretærer i Regjeringen Stoltenberg II
Kategori:Politiske rådgivere i Regjeringen Stoltenberg II
Kategori:Politiske rådgivere fra Sp
Kategori:Sentralstyremedlemmer i Senterpartiet
Kategori:Senterungdommens ledelse
Kategori:Norske diplomater
Kategori:Norske statsvitere
Kategori:Alumni fra Universitetet i Oslo
Kategori:Personer fra Halden kommune